## Odluka Ustavnog suda Republike Hrvatske broj: SuP-O-62/2008 od 26. studenoga 2008.

### NN 141/2008 (5.12.2008.), Odluka Ustavnog suda Republike Hrvatske broj: SuP-O-62/2008 od 26. studenoga 2008.

USTAVNI SUD REPUBLIKE HRVATSKE

3972

Ustavni sud Republike Hrvatske, u sastavu Jasna Omejec, predsjednica Suda, te suci Slavica Banić, Mario Jelušić, Željko Potočnjak, Aldo Radolović, Duška Šarin i Nevenka Šernhorst, odlučujući o zahtjevu M. S. iz K. za odobrenje za pokretanje kaznenog postupka protiv sudaca Ustavnog suda Agate Račan, Marka Babića, Snježane Bagić, Maria Kosa, Davora Krapca i Ivana Matije, na temelju članka 4. stavka 2. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst) i članka 6. stavka 3. Poslovnika Ustavnog suda Republike Hrvatske (»Narodne novine«, broj 181/03., 16/06. i 30/08.) na sjednici održanoj 26. studenog 2008., jednoglasno je donio

ODLUKU

I. Odbija se zahtjev za odobrenje pokretanja kaznenog postupka protiv sudaca Ustavnog suda Republike Hrvatske Agate Račan, Marka Babića, Snježane Bagić, Maria Kosa, Davora Krapca i Ivana Matije po optužnom prijedlogu M. S. podnijetog, u svojstvu oštećenika kao tužitelja, Općinskom sudu u Koprivnici, broj K-281/08, zbog kaznenog djela iz članka 337. stavka 1. Kaznenog zakona (»Narodne novine«, broj 110/97., 27/98., 50/00., 129/00, 51/01., 190/03., 105/04., 84/05, 71/06 i 110/07.).

II. Ova odluka objavit će se u Narodnim novinama.

Obrazloženje

1. M. S. iz K. podnio je zahtjev za odobrenje pokretanja kaznenog postupka protiv sudaca Ustavnog suda Agate Račan, Marka Babića, Snježane Bagić, Maria Kosa, Davora Krapca i Ivana Matije. U zahtjevu navodi da je Općinskom sudu u Koprivnici podnio optužni prijedlog protiv navedenih sudaca zbog počinjenog kaznenog djela iz članka 337. stavka 1. Kaznenog zakona (»Narodne novine«, broj 110/97., 27/98., 50/00., 129/00, 51/01., 190/03., 105/04., 84/05, 71/06 i 110/07.).

2. Članak 4. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst) glasi:

(1) Suci Ustavnog suda imaju imunitet kao i zastupnici u Hrvatskom saboru.

(2) Sudac Ustavnog suda ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Ustavnom sudu.

(3) Sudac Ustavnog suda ne može biti pritvoren niti se protiv njega može pokrenuti kazneni postupak bez odobrenja Ustavnog suda.

(...)

Članak 6. Poslovnika Ustavnog suda Republike Hrvatske (»Narodne novine« broj: 181/03., 16/06. i 30/08.) glasi:

(1) Kad se steknu uvjeti za pritvor ili za pokretanje kaznenog postupka protiv suca, nadležno državno tijelo obvezno je prethodno zatražiti odobrenje Ustavnog suda (članak 4. stavak 3. Ustavnog zakona).

(2) Zahtjev za odobrenje iz stavka 1. ovog članka podnosi se predsjedniku Ustavnog suda, koji ga razmatra i o njemu podnosi izvješće na prvoj narednoj Sjednici Ustavnog suda.

(3) Na temelju izvješća predsjednika Ustavnog suda, suci na Sjednici Ustavnog suda donose odluku o odobrenju ili odluku o odbijanju zahtjeva za odobrenje pritvora, odnosno pokretanje kaznenog postupka protiv suca, koja se dostavlja podnositelju zahtjeva.

(...)

3. Podnositelj zahtjeva podnio je optužni prijedlog Općinskom sudu u Koprivnici protiv sudaca Ustavnog suda, članova vijeća koje je donijelo odluku broj: U-III-4857/2005 od 7. veljače 2008., a kojom se odbija podnositeljeva ustavna tužba. Optužni prijedlog je dakle podnijet zbog djela kojeg su navedeni suci Ustavnog suda navodno počinili glasovanjem u Ustavnom sudu, a zbog čega, sukladno članku 4. Ustavnog zakona o Ustavnom sudu Republike Hrvatske, ne mogu biti pozvani na kaznenu odgovornost.

4. Nakon razmatranja zahtjeva, na temelju članka 6. stavka 3. Poslovnika Ustavnog suda Republike Hrvatske u svezi s člankom 4. stavkom 2. Ustavnog zakona o Ustavnom sudu Republike Hrvatske, odlučeno je kao u izreci.

Odluka o objavi temelji se na članku 29. Ustavnog zakona o Ustavnom sudu Republike Hrvatske.

Broj: SuP-O-62/2008

Zagreb, 26. studenoga 2008.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Odluka, NN 141/2008-3972